מדוע אסור לשתות מים הערב בין 9 וחצי ל-10 וחצי, מהיכן נובע המנהג, מתי בכל זאת מותר לשתות, וממה החשש? הרב בנימין חותה עונה לאתר לדעת על המנהג המובא אצל הפוסקים.
מנהג קדום אוסר על שתיית מים הערב בין השעה תשע וחצי לעשר וחצי, וזאת מחשש לסכנה. כתב רבי דוד אבודרהם זצ”ל, כי בשנה ישנם ארבע החלפות של משמרות אצל המלאכים הממונים על שמירת המים, ובשעת החלפת המשמרות אין שמירה והמזיקים מזיקים את המים, ומכיוון שכך, סכנה היא לשתות את המים.
הדברים מופיעים בפוסקים האשכנזים והספרדים, והדבר בא לידי ביטוי לגבי מצוות שנעשו עם מים שכאלו, למשל ‘מים שלנו’ למצות, או לגבי אדם שבירך שהכל ולפתע נזכר שזו שעת סכנה.
מעטים הם הפוסקים שלא חששו לכך, אולם הפרי חדש ופוסקים רבים נוספים גם אמרו שיש סכנה ממים אלו.
בשיחה עם הרב בנימין חותה מחבר הספרים ‘כי בא מועד’, ו’כי בו שבת’, הוא אומר לאתר לדעת כי זמן החלפת משמרות המלאכים הוא קצר ביותר, אולם מכיוון שלא ידוע הזמן המדוייק, קבעו הפוסקים והחמירו חצי שעה לפני וחצי שעה אחריי.
שאלנו את הרב חותה, האם יש בכל זאת אפשרות לשתיית מים?, והוא השיב כי המזיקים אינם מזיקים למים אם הוכנס בהם מבעוד מועד מתכת. “זה יכול להיות כפית, מטבע, או כל דבר שהוא ברזל. אם הניחו זאת לפני התקופה, אז אין בעיה לשתות את המים”.
מה לגבי מרק, קפה, מיץ וכדו’?
מים שמעורבים עם דברים אחרים מרקים או מיצים אין לחשוש. אולם חשוב להדגיש כי כל זה מדובר בכך שהמים שינו צורתם לפני התקופה ולא תוך כדי. זאת אומרת, אם מכינים מרק באותה שעה, אין לעשות זאת ממים חדשים.
בפוסקים נכתב שעיקר הנזק הנגרם זה במעיים, וראו שהיו מקרים שלא מצאו מהיכן האדם ניזוק, והוברר שזה מאותה סכנה.